Document ID: 31986R1764

Komisjoni määrus (EMÜ) nr 1764/86,
27. mai 1986,
tootmistoetuskõlblike tomatitoodete kvaliteedi miinimumnõuete kohta
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse puu- ja köögiviljatooteturu ühist korraldust käsitlevat nõukogu 24. veebruari 1986. aasta määrust (EÜ) nr 426/86, [1] eriti selle artikli 6 lõiget 4,
ning arvestades, et:
määruse (EMÜ) nr 426/86 artikli 2 lõikes 1 nähakse ette teatavate kaupade tootmistoetuskava; mainitud määruse artikli 6 lõike 1 punktis b on ette nähtud, et tootmistoetust makstakse ainult nende toodete korral, mis vastavad edaspidi kehtestatavatele kvaliteedi miinimumnormidele;
nende kvaliteedinõuete eesmärk on vältida selliste toodete tootmist, mille suhtes puudub nõudmine või mis võivad põhjustada konkurentsimoonutusi; need kvaliteedinõuded peavad põhinema headel tootmistavadel;
tootmistoetuskava rakendamiseks tuleb seda määrust kohaldada eeskätt koos komisjoni 5. juuni 1984. aasta määrusega (EMÜ) nr 1599/84, [2] millega nähakse ette puu- ja köögiviljatoodete tootmistoetuskava üksikasjalikud rakenduseeskirjad (määrust on viimati muudetud määrusega (EMÜ) nr 1155/86 [3]);
käesolevas määruses ettenähtud kvaliteedinõuded kujutavad endast meetmeid tootmistoetuskava rakendamiseks; ühendus ei ole veel kehtestanud kõnesolevate toodete turustamiseks esitatavaid kvaliteedinõudeid; liikmesriigid võivad seni jätkata asjakohaste siseriiklike nõuete kohaldamist, kui need vastavad asutamislepingu kaupade vaba liikumise sätetele;
puu- ja köögiviljatooteturu korralduskomitee ei ole oma eesistuja määratud tähtaja jooksul arvamust avaldanud,
ON VASTU VÕTNUD KÄESOLEVA MÄÄRUSE:
Artikkel 1
Käesolevas määruses kehtestatakse kvaliteedi miinimumnõuded, millele peavad vastama määruse (EMÜ) nr 1599/84 artikli 1 punktis 2 määratletud tomatitooted, et nende suhtes saaks kohaldada määruse (EMÜ) nr 426/86 artikli 2 lõikes 1 ettenähtud tootmistoetust.
Artikkel 2
Artiklis 2 mainitud toodete valmistamiseks tuleb kasutada üksnes töötlemiseks sobivaid värskeid punaseid tomateid, mis on terved, küpsed, veatud ja puhtad (Lycopersicum esculentum’i P. Mill vilju), võimaluse korral üksnes määruse (EMÜ) nr 1599/84 artikli 1 lõikes 2 ettenähtud sorte.
I JAOTIS Kooritud tomatitele esitatavad nõuded
Artikkel 3
Käesoleva jaotise kohaldamisel kasutatakse mõistet "kooritud tomatid" järgmistes määruse (EMÜ) nr 1599/84 artikli 1 lõike 2 punktides h, i, j, k ja l määratletud tähendustes:
- terved ja lõigatud tomatid, külmutatud ja kooritud, ja
- terved ja lõigatud konservtomatid, kooritud.
Artikkel 4
1. Kooritud tomatitele võib lisada ainult:
- vett,
- tomatimahla,
- tomatikontsentraati,
- keedusoola (naatriumkloriidi),
- looduslikke vürtse, maitsetaimi ja nende ekstrakte ning looduslikke lõhnaaineid.
Lisaainetena võib kooritud tomatite valmistamisel kasutada ainult sidrunhapet (E 330) ja kaltsiumkloriidi (E 509).
2. Keedusoola võib lisada kuni 3 % netomassist ning kaltsiumkloriidi lisamisel võib kaltsiumioonide üldsisaldus olla tervete tomatite korral kuni 0,045 % ja lõigatud tomatite korral kuni 0,080 %. Lisatud keedusoola koguse määramisel loetakse, et tootes sisalduvad naturaalsed kloriidid moodustavad 2 massiprotsenti kuivainest.
3. Lisatud tomatimahl ja tomatikontsentraat peavad vastama II jaotises ettenähtud miinimumnõuetele.
Artikkel 5
1. Kooritud tomatitel ei tohi olla võõrast maitset ja lõhna ning nende värvus peab vastama sordile ja nõuetekohaselt töödeldud kooritud tomatite värvusele.
2. Kooritud tomatid peavad olema koorest üldiselt vabad. Tervete kooritud tomatite hulgas ei tohi olla vigastatud vilju.
3. Positiivsete külvide protsent, mis saadakse kooritud tomatitega (viljade ja neid katva vedelikuga) tehtud hallitusseente arvukusetestil, võib olla kuni 50 ning pH ei tohi olla kõrgem kui 4,5.
Artikkel 6
1. Tooteid peetakse vastavaks artikli 5 lõike 2 nõuetele, kui defektid ei ületa järgmisi piirtingimusi:
- plekid: üldpindala 35 cm2;
- koor:
- terved tomatid: üldpindala 300 cm2,
- lõigatud tomatid: üldpindala 1250 cm2.
Piirtingimused on kehtestatud 10 kg netomassi kohta.
2. Lõike 1 kohaldamisel kasutatakse järgmisi mõisteid:
a) plekk - vigastatud pinnaosa, mis värvuselt või tekstuurilt erineb tunduvalt tervest tomati koest ja mis tavaliselt eemaldatakse töötlemisel;
b) koor - nii tomati viljalihale kinnitunud kui ka sellest eraldatud ja tootega samasse mahutisse jäänud koor.
Artikkel 7
1. Kooritud konservtomatite korral peab tomatite ja neid katva vedeliku maht olema vähemalt 90 % mahuti veemahutavusest.
2. Vedelikuta tervete kooritud tomatite netomass grammides peab moodustama vähemalt 56 % mahutisse mahtuva vee massist.
3. Kui kooritud konservtomatid on pandud klaasmahutisse, tuleb enne lõigetes 1 ja 2 mainitud protsentide arvutamist lahutada mahuti mahutavusest 20 ml.
II JAOTIS Tomatimahlale ja tomatikontsentraadile esitatavad nõuded
Artikkel 8
Käesoleva jaotise kohaldamisel kasutatakse mõisteid "tomatimahl" ja "tomatikontsentraat" määruse (EMÜ) nr 1599/84 artikli 1 lõike 2 punktides n ja o määratletud tähenduses.
Artikkel 9
1. Tomatimahlale ja tomatikontsentraadile võib lisada üksnes:
- keedusoola (naatriumkloriidi),
- looduslikke vürtse, maitsetaimi ja nende ekstrakte ning looduslikke lõhnaaineid.
2. Tomatimahla ja tomatikontsentraadi valmistamisel võib kasutada lisaainena sidrunhapet (E330). Lisaks sellele võib:
- alla 7 % kuivainesisaldusega tomatimahlale lisada askorbiinhapet (E300). Askorbiinhappe sisaldus ei tohi siiski ületada 0,03 massiprotsenti valmistootest;
- tomatikontsentraadi pulbrile lisada ränidioksiidi (E 551). Ränidioksiidi sisaldus ei tohi siiski ületada 1 massiprotsenti valmistootest;
3. Lisatud keedusoola sisaldus ei tohi ületada:
a) 15 massiprotsenti kuivainesisaldusest tomatikontsentraadi korral, mille kuivainesisaldus on üle 20 %;
b) 3 % netomassist muude tomatikontsentraatide ja tomatimahla korral.
Lisatud keedusoola koguse määramisel loetakse, et tootes sisalduvad naturaalsed kloriidid moodustavad 2 massiprotsenti kuivainest.
Artikkel 10
1. Tomatimahlal ja tomatikontsentraadil peab olema:
a) iseloomulik punane värvus ja
b) nõuetekohaselt töödeldud tootele iseloomulik puhas maitse.
Toodetel ei tohi olla mingit võõrast maitset, eriti ülekuumutamise või karamellistumise maitset.
2. Tomatimahl ja tomatikontsentraat peavad olema:
a) nähtavate kõrvaliste taimsete lisanditeta, sealhulgas koore, seemnete ja viljatükkideta;
b) kõrvaliste mineraalsete lisanditeta.
3. Toodet peetakse lõike 2 tingimustele vastavaks, kui:
a) kõrvaliste taimsete lisandite olemasolu saab palja silmaga kindlaks teha ainult põhjalikul otsimisel ja
b) kõrvalisi mineraalseid lisandeid on alla 0,1 massiprotsendi kuivainesisaldusest, millest on lahutatud lisatud keedusoola mass ja tomatikontsentraadi korral ka lisatud ränidioksiidi mass.
4. Tomatimahla ja tomatikontsentraadi:
a) tekstuur ja konsistents peavad olema ühtlased, mis näitab, et toodet on töödeldud nõuetekohaselt;
b) invertsuhkruna väljendatud suhkrusisaldus peab olema vähemalt 42 massiprotsenti kuivainesisaldusest, millest on lahutatud lisatud keedusoola mass;
c) ümberkristalliseeritud sidrunhappe monohüdraadina väljendatud tiitritav üldhappesus võib olla kuni 10 massiprotsenti kuivainesisaldusest, millest on lahutatud lisatud keedusoola mass;
d) äädikhappena väljendatud lenduvate hapete sisaldus võib olla kuni 0,4 massiprotsenti kuivainesisaldusest, millest on lahutatud lisatud keedusoola mass;
e) pH ei tohi olla kõrgem kui 4,5.
5. Positiivsete külvide protsent, mis saadakse 8 % kuivainesisalduseni veega lahjendatud tomatimahla ja tomatikontsentraadiga tehtud hallitusseente arvukuse testil, võib olla kuni 70. Kui tomatimahla kuivainesisaldus on alla 8 %, tuleb positiivsete külvide lubatud protsenti vähendada võrdeliselt kuivainesisaldusega.
III JAOTIS Tomatihelvestele esitatavad nõuded
Artikkel 11
Käesoleva jaotise kohaldamisel kasutatakse mõistet "tomatihelbed" määruse (EMÜ) nr 1599/84 artikli 1 lõikes 2 määratletud tähendustes.
Artikkel 12
1. Tomatihelbed peavad olema:
a) iseloomuliku punase värvusega;
b) nõuetekohaselt töödeldud tootele iseloomuliku puhta maitsega ja
c) võõra lõhna ja maitseta.
2. Tomatihelveste kuivainesisaldus peab olema vähemalt 93 %.
3. Kõrvaliste mineraalsete ja taimsete lisandite üldsisaldus ei tohi ületada 1 massiprotsenti tootest. Selle nõude kohaldamisel tähendab mõiste "kõrvalised taimsed lisandid" palja silmaga nähtavat taimset materjali, mis ei pärine tomatitaimest või kinnitub värskele tomatile ja eemaldatakse töötlemisel, eeskätt tomati lehed, varred ja tupplehed.
4. Tomatihelveste valmistamisel võib lisaainena kasutada ainult ränidioksiidi (551). Ränidioksiidi sisaldus ei tohi siiski ületada 1 massiprotsenti.
5. Positiivsete külvide protsent, mis saadakse tomatihelveste 8 %lise kuivainesisaldusega vesihomogenaadiga tehtud hallitusseente arvukuse testil, võib olla kuni 70.
IV JAOTIS Mahutitele ja kontrollile esitatavad nõuded
Artikkel 13
1. Tervete või lõigatud konservtomatite ja tomatimahla mahutitele tuleb kanda märgis, mille järgi saab kindlaks teha valmistamise kuupäeva ja töötleja. Kui eri kuupäevadel töödeldud tomatimahla hoitakse enne villimist koos, peavad neile kantud märgised võimaldama kindlaks teha kõiki valmistamise kuupäevi.
2. Lõike 1 sätteid kohaldatakse ka teiste tomatitoodete suhtes, kui need on töötlemisel pakendatud mahutitesse, milles neid kavatsetakse töötlemiskohast ära vedada. Kui kõnesolevaid tooteid hoitakse paakides või nendega samalaadsetes mahutites selleks, et neid edasi pakendada või töödelda, tuleb mahutitele märkida toote valmistamise kuupäev. Juhul, kui kõnesolev toode on pandud lõpp-mahutitesse, tuleb neile kanda märgis, mis võimaldab kindlaks teha valmistamise kuupäeva või kuupäevad ning töötleja.
3. Pädev asutus liikmesriigis, kus toode on valmistatud, peab kinnitama käesolevas artiklis mainitud märgised, mis võivad olla kodeeritud. Pädev asutus võib märgistamise kohta vastu võtta lisasätteid.
Artikkel 14
Töötleja peab töötlemise ajal iga päev ja teatavate kindlate ajavahemike tagant kontrollima, kas toodang vastab tootmistoetuse saamise tingimustele. Kontrollimise tulemused talletatakse.
Artikkel 15
1. Käesolevas lisas määratletakse analüüsimeetodid järgmiste karakteristikute määramiseks:
a) kuivainesisaldus;
b) naturaalsed lahustuvad kuivained;
c) soolasisaldus;
d) suhkrusisaldus;
e) üldhappesus;
f) lenduvate hapete sisaldus;
g) mineraalsete võõrlisandite sisaldus;
h) pH tase;
i) kaltsiumioonide sisaldus;
j) ränidioksiidi sisaldus.
2. Hallitusseente arvukus määratakse AOAC (Analüütilise Keemia Ekspertide Assotsiatsiooni) poolt heakskiidetud meetodi abil (meetod hallitusseente arvukuse määramiseks Howardi järgi).
3. Selleks et lõplikult otsustada tootmistoetuse saamise õiguse üle, tuleb kasutada lõigetes 1 ja 2 mainitud meetodit. Tavaliste analüüside tegemiseks võib kasutada ka muid meetodeid.
Artikkel 16
Käesolev määrus jõustub 1. juulil 1986.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. mai 1986

Labels: 3
17
6